Vaqif Musayev

**Musayev Vaqif Hacı Rəsul oğlu** () — iş adamı, Dövlət xadimi, Azərbaycan SSR Ali Sovetinin deputatı, iqtisad elmləri doktoru, professor (1998)

## Həyatı
Vaqif Hacı Rəsul oğlu Musayev — 1950-ci ildə Lerik rayonunun, Lerik qəsəbəsində anadan olub. 
1973–1974-ci illərdə ordu sıralarında hərbi xidmət keçmişdir. Uzun illər qənnadı fabrikinin, ət kombinatının, ticarət və ərzaq komitələrinin sədri olub.

## Siyasi fəaliyyəti
1990–1995-ci illərdə Azərbaycan Respublikası Ali Sovetinin deputatı olub.

1995-ci il parlament seçkilərində Vaqif Musayev Azərbaycan Milli İstiqlal Partiyasının proporsional seçki üzrə vahid namizədlər siyahısında 4-cü sırada olmuşdur. Proporsional seçkiləri qatılmış 8 partiyadan biri olan Azərbaycan Milli İstiqlal Partiyası bu seçkilərdə 331865 səs (9.3%) səs toplayaraq proporsional seçkiləri 3-cü sırada tamamlamış və siyahısından ilk 3 şəxs — Etibar Məmmədov, Nazim İmanov və Şadman Hüseyn deputat seçilmişdir. Vaqif Musayev isə deputat seçilə bilməmişdir. 

## iş fəaliyyəti
1974-cü ildə Sovxozlar Nazirliyinin Meyvə tingliyi trestində iqtisadçı vəzifəsinə təyin olunmuşdur, daha sonra Abşeron Südçülük sovxozunda baş iqtisadçı vəzifəsində işləmişdir. 
1975-ci ilin avqust ayından Azərbaycan Tədarük Nazirliyinin "2 saylı Bakı Taxıl Məhsulları Kombinatında" satış üzrə iqtisadçı vəzifəsində çalışmış, daha sonra istehsalat şöbəsinin müdiri vəzifəsinə irəli çəkilmişdir. 
1979-cu ildə Bakı Bulka-Maya Kombinatında, 1980-ci ilin oktyabr ayından Gəncə Çörək -qənnadı İstehsalat Birliyinin baş direktoru olub. 1981-ci ilin fevral ayından Bakı Qənnadı Məhsulları Kombinatında direktor vəzifələrində işləmişdir. 
1986–1988-ci illərdə Taxıl Məhsulları Nazirliyi sistemində rəhbər vəzifələrdə çalışmışdır. 
1989-cu ilin fevral ayından Bakı Tütün Kombinatında, iyul ayından Bakı Mal-qara tədarük emal Elm İstehsalat Birliyində direktor vəzifəsində işləmişdir. 
1993-cü ilin may ayında Azərbaycan Yeyinti Sənayesi Konsernin Prezidenti olmuşdur.

## Elmi fəaliyyəti
1968-ci ildə S.Ağamalıoğlu adına Azərbaycan Kənd Təsərrüfatı İnstitutunun "İqtisadiyyatın və kənd təsərrüfatının təşkili" fakültəsinə qəbul olunmuşdur. 
1973-cü ildə həmin təhsil ocağını bitirmişdir. 
1977-ci ildə İstehsalatdan ayrılmamaqla "Ümumittifaq Yeyinti Sənayesi İnstitutunun" qiyabi şöbəsinə daxil olmuşdur. 
1982-ci ildə "İqtisadiyyatın və Ərzaq məhsulları sənayesinin təşkili" ixtisasını uğurla başa vurmuşdur. 
1991-ci ildə dissertasiya müdaviə edərək iqtisad elmləri namizədi elmi adını almışdır. 
1998-cı ildə doktorluq dissertasiyası müdafiə edərək "İqtisad elmlər doktoru" elmi adını almışdır.

## Müəllifi olduğu elmi işlər
* 5 müəllif şəhadətnaməsinin və patentin müəllifidir.
* 27 elmi məqalə.
* 11 monoqrafiyanın və dərsliklərin müəllifidir

## Mükafatları
*  Azərbaycanda biznes mühitinin yaxşılaşdırılması və Azərbaycan xalqının zəngin mədəni irsinin qorunması istiqamətində fəaliyyətinə görə Azərbaycan-Amerika Ticarət Palatası tərəfindən təsis olunmuş "Hacı Zeynalabdin Tağıyev" mükafatı ilə təltif edilib.
*  Azərbaycan Milli Elmlər Akademiyası (AMEA) "Akademik Yusif Məmmədəliyev" mükafatı.
*  İstehsalat rəhbəri kimi Ümumittifaq Xalq Təsərrüfatı Naliyyətləri Sərgisinin qızıl, gümüş, bürünc mükafatlarına layiq görülmüşdür.

## İstinadlar